
La moutagne keminse a prindre li kouoleu dè l' eüton; sin kiè veü dere, kè li bardjé di z' alpâdze aruv'on u bè dè la saïzon. Din li mayin, tsekon prepâre li beü pouo le gran dzo dè la dèsaïze. Dè bon matïn li z' alpateu s' inmouod'on, li z' on pouo Bouegnonne, d' âtre pouo Saye, u adon pouo Nodonne. Li mouodzon son dja u mayin di la veye.
La dzornive, tote hlè bitche l' on pasô le pon dè Salintse, dèvan dè défelâ din Nôvronne. Le vïn é le garzïn l' on kouolô a gran kou din li gordze sètse, sin li sè vaï su la tite di moutagnâ. Julô asebïn, l' a rintrô li bitche in Mouàrtaï : "Fô sè dépatché dè fire le beü é la kouezene, kâ sta ni, mè fô alâ trovâ onna maréne u Favoua, sè di le pâtèron". Le dzevene l' è on mouê pouaïreü, l' anme pâ sè déplasié dè ni. "Fô pasâ l' Avintché dè dzo, deziv'on li vieü, parskiè la ni on n' aparsaï dézo la grôs'a lâze".
La porte bïn tinpâye, Julô parte du bié dè Tènèvre in seblin : "Kan on va trovâ l' âme souaïre on n' a teti karkiè tsouze din la fate". Julô, sta ni li, l' avive praï onna bouotèye dè rèze kiè rèstâve u mayin di l' an pasô.
Arevô u bè du vayon, le maton beüke avoui plaïzi la borne kiè foume. La Levouize l' è solète, parskiè le tonbèrô l' è pâ daraï le mayin. "I mè ruse, sè di le bouêbe, i vaze pasâ onna bal'a vèya, pouaï pètitre âtre tsouze, se gnou vïn no dérindjé".
La rekontre fu bouone; la Levouize u prèmié bèke, m' a radô avoui dè z' ouaï malisieü. Siètô dékoute le greübe, l' ér'on bïn le Julô é la Levouize : on bon tepïn dè vïn din la bornatse; kâkiè vaïre pèr' on, li z' on brâmin retseüdô. N' é pâ manke dè vouo dere, k' apri la vèya, i l' on pasô din le bario, hlè vièye kieütse kiè no trovesïn din tchui li chalè. La ni l' avive bïn keminsia, kan to d' on kou, Levouize di te pâ a Julô: "I mè sinble kè y' âvoueye le mouelè a pape in dézo, vê la planô dè la Deüse".
Kè fire ? di te pâ Julô.
- T' â avintâdze dè rintrâ.
Vêti in vitèse, mon Julô sè di kè l' è myeü dè parti in Mouàrtaï, kâ le parïn Djora reskèraï dè le fouotre pè la fènitre.
Le tsapé su li z' ôrèye, le poure amouèreü akrotche le tsemïn dè Tènèvre, la mà u kieu. L' ére ase topoueu kè din onna borne, mi l' avive pâ dè rémesion, i laï falive a to kou arevâ in Mouàrtaï. A la sortcha d' onna tchuèse, i dèvive pasâ a kâkiè pâ dè la grôs'a lâze.
- Non dè blu, le kieu mè dordje min onna hlotse, sè di le pouretè dè bardjé.
Fô te pâ k' in vreyin la tite du bié damou, kâkiè tsouze dè blan beüdjeve dézo la grôs'a lâze. Li pia u métin du râté, la travarsô dè l' Avintché l' a jamê yu pasâ on tchasieü ase fà. Pié via, li mayin dè Tènèvre, pouaï le pon dè bou su Salintse son asebïn travarsô min fon li moutagnâ dèvan onn' avalintse.
Julô doze pâ sè revreyé, kâ l' avoueyeve daraï lui dè pâ kiè sè raprotchev'on teti mi. To d' on kou, i l' âruvè in fase di prèmié mayin dè Mouàrtaï. A sé mouemin li, Julô, on mouê rasurô, l' a te pâ ralintaï, dèvan d' aradâ in daraï. Kè vaï te pâ a kâkiè londjeu dè lui : on tsèvraï blan kiè le beükâve to t' épouovintô.
- La radze mèhlâye a la pouaïre, n' é pâ pouosu mè retèni dè laï bayé on kou dè pia a la bouye, m' a rakontô Julô. Di sé ni li, n' é konpraï sin kiè vouolive dere li revenan din li dzeu.
U dzo dè vouaï, i l' a pâ mi rin dè tsèvraï din li moutagne. L' è pour sin kiè no prèdzin pâ mi di revenan.
Sé dè Mouàrtaï.

